Krambuveita

Krambuveita er en 69 meter lang veit i Midtbyen i Trondheim som går vestover fra Kjøpmannsgata til Krambugata og Cicignons plass/Lilletorvet.

Historie 
Krambuveita har en lang historie tilbake til den mye eldre Clemensstretet som lå på samme sted. Dette var en tidligere østlig del av Casperveita (også kalt Skomakerveita og Skaaningsveita) som ble breddeutvidet og fikk sitt nye navn Thomas Angells gate etter bybrannen i 1841. Den samme brannen gjorde at Krambuveita ble vedtatt bortregulert og var planlagt inngått som en del av Thomas Angells gate. Dette ble likevel ikke noe av da grunneierne hasteoppførte nye bygårder i tre før murtvangen ble innført slik at veita bestod som før.

De store endringene i veita skjedde rundt slutten av 1950-tallet og begynnelsen av 1960-tallet da Krambugata 1 ble revet og erstattet av et større kontorbygg for Boligbyggelaget Tobb. Den søndre trehusrekka gjennom hele veita ble sanert i samme periode og grunnen ble heller ikke gjenoppbygd med nye bygg. Dette førte til at veita mistet sin karakter og fikk en bredde som tilsvarer en gate som i sin tur ble brukt til parkeringsplasser. 

I 1990-årene ble veita rustet opp som en forlengelse av Cicignons plass, med brosteinsbelegging og en plass med stor utsmykning hvor det ble ført opp et større vannspeil og satt opp skulpturer. Leiv Eirikssonmonumentet (1996) av billedhuggeren Geir Stormoen inngår som en del av dette. I 2020 ble denne plassen gitt navnet Elsa Laula Renbergs plass etter aktivisten Elsa Laula Renberg. Kunstsenteret Kjøpmannsgata ung kunst, som var finansiert av Kjell Erik Killi Olsen, åpnet høsten 2021 med adresse Kjøpmannsgata 34 og med fasade til Krambuveita fra sør.

Referanser

Litteratur 

 Paasche, Erling (1983). Historisk litteratur om Trondheim: Trondheim i 1000 år: Historisk Guide, Veitene - Middelalderens gatenett i Trondheim, Trondheim kommune.

Veier i Trondheim
Midtbyen (Trondheim)‎